Täissihitis on alati nimetavas, kui ta on mitmuse vormis, nt Isa viis lapsed lasteaeda. Selge sisulise mitmuslikkuse tõttu on täissihitis alati nimetavas ka siis, kui tema tuumaks on põhiarvsõna alates kahest, nt Ema viis oma kaks last lasteaeda (aga: Ema viis ühe lapse lasteaeda), murdarv poolteist, nt Ta ostis poolteist kilo banaane, ligikaudset hulka märkivad sõnad mitu, paar, paarsada, kümmekond, sadakond jt, samuti asesõna kõik, nt Paneme paar õuna tasku. Tegin kõik tööd ise ära. Nende sõnade oluliseks tunnuseks on see, et nende laiend on alati ainsuses (kaks meest, mitte: kaks mehi).